CELEX: 32020R0003
Language: sl
Date: 2019-08-28 00:00:00
Title: Delegirana uredba Komisije (EU) 2020/3 z dne 28. avgusta 2019 o načrtu za zavržke za venernice (Venus spp.) v nekaterih italijanskih teritorialnih vodah

6.1.2020   
               
               
                  SL
               
               
                  Uradni list Evropske unije
               
               
                  L 2/1
               
            
         DELEGIRANA UREDBA KOMISIJE (EU) 2020/3
         z dne 28. avgusta 2019
         o načrtu za zavržke za venernice (Venus spp.) v nekaterih italijanskih teritorialnih vodah
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1380/2013 Evropskega parlamenta in Sveta z dne 11. decembra 2013 o skupni ribiški politiki in o spremembi uredb Sveta (ES) št. 1954/2003 in (ES) št. 1224/2009 ter razveljavitvi uredb Sveta (ES) št. 2371/2002 in (ES) št. 639/2004 ter Sklepa Sveta 2004/585/ES (1) ter zlasti člena 15(6) Uredbe,
         ob upoštevanju Uredbe (EU) 2019/1241 Evropskega parlamenta in Sveta z dne 20. junija 2019 o ohranjanju ribolovnih virov in varstvu morskih ekosistemov s tehničnimi ukrepi, o spremembi uredb Sveta (ES) št. 1967/2006, (ES) št. 1224/2009 ter uredb (EU) št. 1380/2013, (EU) 2016/1139, (EU) 2018/973, (EU) 2019/472 in (EU) 2019/1022 Evropskega parlamenta in Sveta ter o razveljavitvi uredb Sveta (ES) št. 894/97, (ES) št. 850/98, (ES) št. 2549/2000, (ES) št. 254/2002, (ES) št. 812/2004 in (ES) št. 2187/2005 (2) ter zlasti člena 15(2) Uredbe,
         ob upoštevanju Uredbe Sveta (ES) št. 1967/2006 z dne 21. decembra 2006 o ukrepih za upravljanje za trajnostno izkoriščanje ribolovnih virov v Sredozemskem morju, spremembi Uredbe (EGS) št. 2847/93 in razveljavitvi Uredbe (ES) št. 1626/94 (3) ter zlasti člena 15a Uredbe,
         ob upoštevanju naslednjega:
         
                     (1)
                  
                  
                     Cilj Uredbe (EU) št. 1380/2013 je postopna odprava zavržkov v ribištvu Unije z uvedbo obveznosti iztovarjanja za ulov vrst, za katere veljajo omejitve ulova, v Sredozemskem morju pa tudi za ulov vrst, za katere veljajo najmanjše velikosti.
                  
               
                     (2)
                  
                  
                     V skladu s členom 15(1)(d) Uredbe (EU) št. 1380/2013 se obveznost iztovarjanja uporablja za pridneni ribolov v Sredozemskem morju najpozneje od 1. januarja 2017 za vrste, ki opredeljujejo ribištvo, in najpozneje od 1. januarja 2019 za vse ostale vrste.
                  
               
                     (3)
                  
                  
                     Člen 15(6) Uredbe (EU) št. 1380/2013 Komisijo pooblašča, da na podlagi skupnih priporočil, ki jih države članice pripravijo po posvetu z zadevnimi svetovalnimi sveti, z delegiranim aktom sprejme načrte za zavržke za obdobje največ treh let z možnostjo podaljšanja za dodatna tri leta. Načrti za zavržke lahko vsebujejo podrobnosti iz člena 15(5)(a) do (e) Uredbe (EU) št. 1380/2013, vključno z določitvijo najmanjših referenčnih velikosti ohranjanja.
                  
               
                     (4)
                  
                  
                     Člen 15a Uredbe (ES) št. 1967/2006 in člen 15(2) Uredbe (EU) 2019/1241 Komisijo pooblaščata, da zaradi sprejetja načrtov zavržkov za vrste, za katere velja obveznost iztovarjanja, določi najmanjše referenčne velikosti ohranjanja z namenom varovanja nedoraslih morskih organizmov. V skladu z navedenima členoma lahko najmanjše referenčne velikosti ohranjanja, kjer je ustrezno, odstopajo od velikosti, določenih v Prilogi III k navedeni uredbi, po začetku veljavnosti člena 32 Uredbe (EU) 2019/1241 pa tudi od velikosti, določenih v Prilogi IX k Uredbi (EU) 2019/1241.
                  
               
                     (5)
                  
                  
                     Z Delegirano uredbo Komisije (EU) 2016/2376 (4) je bil na podlagi priporočila, ki ga je predložila Italija, določen načrt za zavržke za venernice (Venus spp.) v italijanskih teritorialnih vodah od 1. januarja 2017 do 31. decembra 2019.
                  
               
                     (6)
                  
                  
                     Italija je kot edina država članica z neposrednim upravljalnim interesom za nabiranje venernic (Venus spp.) v italijanskih teritorialnih vodah na geografskih podobmočjih GFCM 9, 10, 17 in 18 Komisiji v skladu s členom 18 Uredbe (EU) št. 1380/2013 predložila novo priporočilo za načrt za zavržke za stalež venernic (Venus spp.), in sicer po posvetovanju s svetovalnim svetom za Sredozemsko morje (MEDAC).
                  
               
                     (7)
                  
                  
                     Novo skupno priporočilo, ki ga je predložila Italija, je pregledal Znanstveni, tehnični in gospodarski odbor za ribištvo (STECF) na plenarnem zasedanju od 1. do 5. julija 2019 (5).
                  
               
                     (8)
                  
                  
                     V novem skupnem priporočilu je predlagana uporaba izjeme zaradi visoke stopnje preživetja za venernice (Venus spp.) pri nabiranju s hidravličnimi strgačami v italijanskih teritorialnih vodah na geografskih podobmočjih GFCM 9, 10, 17 in 18. Država članica je predložila znanstvene dokaze, da bi dokazala visoke stopnje preživetja zavržkov venernic (Venus spp.) pri navedenem nabiranju, in poslala program znanstvenega spremljanja. Dokazi so bili predloženi STECF, ki je ugotovil, da naj bi bila stopnja preživetja zavržkov precejšnja. STECF je tudi ugotovil, da bi moral predlagani program znanstvenega spremljanja zagotoviti zanesljive podatke in informacije, da se tako omogoči ocenjevanje učinkov načrta za zavržke. Glede na navedeno presojo je primerno, da se navedena izjema vključi v to uredbo za triletno obdobje.
                  
               
                     (9)
                  
                  
                     V novem skupnem priporočilu je poleg tega predlagano, naj se zmanjšana najmanjša referenčna velikost ohranjanja za venernice (Venus spp.), določena v Delegirani uredbi (EU) 2016/2376 z odstopanjem od Priloge III k Uredbi Sveta (ES) št. 1967/2006, uporablja še naprej. STECF je navedel, da je zmanjšana najmanjša referenčna velikost ohranjanja še vedno večja od opredeljene velikosti ob prvi zrelosti in da ni dokazov, iz katerih bi bilo razvidno, da je zmanjšanje najmanjše referenčne velikosti ohranjanja škodljivo vplivalo na stalež. STECF je ugotovil, da se zdi prošnja za nadaljnjo uporabo zmanjšane najmanjše referenčne velikosti ohranjanja razumna. Vendar je ugotovil tudi, da preteklih in napovedanih prihodnjih vplivov zmanjšane najmanjše velikosti na stopnje izkoriščanja in biomaso staleža ni mogoče v celoti oceniti. Zato bi bile potrebne nadaljnje študije in podatki o teh vplivih. Uredba (EU) 2019/1241, ki v Prilogi IX določa regionalne tehnične ukrepe za Sredozemsko morje, je začela veljati šele 14. avgusta 2019 in ne določa prehodnih ukrepov v zvezi s postopkom za sprejetje delegiranih aktov o spremembi takih regionalnih tehničnih ukrepov. Skupno priporočilo je Italija predložila, STECF pa ocenil pred začetkom veljavnosti Uredbe (EU) 2019/1241 in se zato ni sklicevalo na Uredbo (EU) 2019/1241. Kljub temu Komisija glede na izjemne okoliščine ter na podlagi informacij, ki so ji na voljo v tej fazi skupnega priporočila in ocene STECF, meni, da noben element ne kaže na to, da predlagana znižana najmanjša referenčna velikost ohranjanja ne bi izpolnjevala zahtev, določenih za tehnične ukrepe v členu 15 Uredbe (EU) 2019/1241. Glede na zgornje ugotovitve je primerno, da se zaprošeno odstopanje odobri samo za eno leto.
                  
               
                     (10)
                  
                  
                     Ukrepi, predlagani v skupnem priporočilu, so skladni s členom 18(3) Uredbe (EU) št. 1380/2013.
                  
               
                     (11)
                  
                  
                     Da se zagotovi ustrezen nadzor nad izvajanjem obveznosti iztovarjanja, bi morala država članica oblikovati seznam plovil, za katere velja ta uredba.
                  
               
                     (12)
                  
                  
                     Ukrepi iz te uredbe neposredno vplivajo na gospodarske dejavnosti, povezane z ribolovom in načrtovanjem ribolovne sezone plovil Unije, zato bi morala ta uredba začeti veljati takoj po objavi.
                  
               
                     (13)
                  
                  
                     Uporabljati bi se morala od 1. januarja 2020 za triletno obdobje. Uporaba zmanjšane najmanjše referenčne velikosti ohranjanja za venernice (Venus spp.), ki znaša 22 mm, bi morala biti omejena na eno leto –
                  
               SPREJELA NASLEDNJO UREDBO:
         
            Člen 1
            Predmet urejanja in področje uporabe
            
               1.   Ta uredba določa podrobnosti za izvajanje obveznosti iztovarjanja, določene v členu 15(1) Uredbe (EU) št. 1380/2013, pri nabiranju venernic (Venus spp.) v nekaterih italijanskih teritorialnih vodah.
            
            
               2.   Ta uredba se uporablja za italijanske teritorialne vode geografskih podobmočij 9, 10, 17 in 18 Generalne komisije za ribištvo v Sredozemlju (GFCM), kot so opredeljena v Prilogi I k Uredbi (EU) št. 1343/2011 Evropskega parlamenta in Sveta (6).
            
         
         
            Člen 2
            
               Izjema zaradi stopnje preživetja za venernice (
               Venus
               spp.)
            
            
               1.   Izjema zaradi stopnje preživetja iz člena 15(4)(b) Uredbe (EU) št. 1380/2013 se v italijanskih teritorialnih vodah geografskih podobmočij GFCM 9, 10, 17 in 18 uporablja za nabiranje venernic (Venus spp.) pod najmanjšo referenčno velikostjo ohranjanja s hidravličnimi strgačami.
            
            
               2.   Pri zavržku venernic (Venus spp.), nabranih v primerih iz odstavka 1, se venernice (Venus spp.) takoj izpustijo.
            
         
         
            Člen 3
            Najmanjša referenčna velikost ohranjanja
            
               1.   Z odstopanjem od najmanjše referenčne velikosti ohranjanja, določene v Prilogi IX k Uredbi (EU) 2019/1241, najmanjša referenčna velikost ohranjanja venernic (Venus spp.) v italijanskih teritorialnih vodah geografskih podobmočij GFCM 9, 10, 17 in 18 znaša 22 mm celotne dolžine.
            
            
               2.   Merjenje velikosti venernic (Venus spp.) poteka v skladu s Prilogo IV k Uredbi (EU) 2019/1241.
            
         
         
            Člen 4
            Seznam plovil
            Organi države članice do 31. decembra 2019 Komisiji prek varnega spletišča Unije za nadzor ribištva predložijo seznam vseh plovil, ki imajo dovoljenje za nabiranje venernic (Venus spp.) s hidravličnimi strgačami v italijanskih teritorialnih vodah geografskih podobmočij GFCM 9, 10, 17 in 18. Seznam ves čas posodabljajo.
         
         
            Člen 5
            Začetek veljavnosti
            Ta uredba začne veljati dan po objavi v Uradnem listu Evropske unije.
            Uporablja se od 1. januarja 2020 do 31. decembra 2022.
            Vendar pa se člen 3 uporablja do 31. decembra 2020.
         
         
            Ta uredba je v celoti zavezujoča in se neposredno uporablja v državah članicah v skladu s Pogodbama.
            V Bruslju, 28. avgusta 2019
            
               
                  Za Komisijo
               
               
                  Predsednik
               
               Jean-Claude JUNCKER
            
         
         
            (1)  UL L 354, 28.12.2013, str. 22.
         
            (2)  UL L 198, 25.7.2019, str. 105.
         
            (3)  UL L 409, 30.12.2006, str. 11.
         
            (4)  Delegirana uredba Komisije (EU) 2016/2376 z dne 13. oktobra 2016 o načrtu za zavržke za venernice Venus spp. v italijanskih teritorialnih vodah (UL L 352, 23.12.2016, str. 48).
         
            (5)  https://stecf.jrc.ec.europa.eu/plen1902.
         
            (6)  Uredba (EU) št. 1343/2011 Evropskega parlamenta in Sveta z dne 13. decembra 2011 o nekaterih določbah za ribolov na območju Sporazuma GFCM (Generalne komisije za ribištvo v Sredozemlju) in spremembi Uredbe Sveta (ES) št. 1967/2006 o ukrepih za upravljanje za trajnostno izkoriščanje ribolovnih virov v Sredozemskem morju (UL L 347, 30.12.2011, str. 44).